GiliGold/VAD_KnessetCorpus huggingface dataset:
שלי יחימוביץ': אני יודעת שהנגיד עבר ימים לא קלים בתקופה שהוא עמד על דעתו שדני דנקנר צריך ללכת, לרבות הכפשות ציבוריות וניסיונות לקיים חקירה של מבקר המדינה, ועוד דברי הבל ורעות רוח, שעה שהוא פשוט עשה את תפקידו כרגולטור.
שלי יחימוביץ': אני זוכרת שישבנו כולנו בחדר האחורי של ועדת הכספים והנגיד ביקש את תמיכתנו, מבלי לספר לנו יותר מדי פרטים, ורובנו הענקנו לו גיבוי מלא, בניגוד לאווירה ששררה אז, ואני חושבת שוועדת הכספים נהגה נכון, אבל באמת כולנו צריכים הבוקר להגיד תודה לנגיד, כי מתברר שזה היה רק קצה הקרחון, ולו דני דנקנר היה ממשיך בכהונתו, היינו עכשיו עדים למצב מאוד מאוד לא נעים, ואפילו מסוכן בבנק הפועלים.
שלי יחימוביץ': אז תודה.
ציון פיניאן: אני מצטרף לתודות לנגיד.
ציון פיניאן: אני רוצה לומר שבאותו חדר אחורי היה הנסתר יותר מהגלוי, אז קצת חששתי, כי שאלו שאלות ועל חלקן לא קיבלנו תשובות והיתה לי הרגשה שאני נמצא בוועדת חוץ וביטחון, כי לא קיבלתי תשובות.
ציון פיניאן: היום אני יכול להגיד לנגיד תודה רבה, כי אני חושב שאני לא ארחיק לכת אם אני אומר שהוא הציל את הבנק הגדול ביותר במדינה.
ציון פיניאן: אז תודה רבה, ובאמת לפעמים מחשבה טובה הקדוש ברוך הוא מצרפה למעשה, אז תודה.
משה גפני: אדוני הנגיד.
נגיד בנק ישראל סטנלי פישר: אדוני היושב ראש, חברי הוועדה.
נגיד בנק ישראל סטנלי פישר: ביחס למה שאמרתי על החוק שנקרא חוק הגמ"חים, בדרך כלל חברי כנסת רוצים שהשם שלהם יהיה על החוק, אבל אני אמרתי בפגישה שעברה של הוועדה, שאנחנו מכירים בעובדה שהגמ"חים הם מוסד וחלק מהמסורת היהודית ושהבעיה שיש לנו עם החוק מתייחסת להיבט מיוחד שיחסית צר, אבל חשוב, של החוק ושאנחנו והמפקח במיוחד, כבר דיברנו איתך, והסכמנו שנעבוד ביחד כדי לנסות לפתור את הבעיה שנמצאת שם, משום שזו לא כוונתנו להביא איסור על מוסד שהוא חשוב לקהילה חשובה בתוך המדינה.
נגיד בנק ישראל סטנלי פישר: ואני מאוד מכבד מה שעשית עכשיו, משום שלא היה דיל בינינו ולא דיברנו על דיל בינינו.
נגיד בנק ישראל סטנלי פישר: קראתי על דילים בעיתון, אבל לא היינו מעורבים.
נגיד בנק ישראל סטנלי פישר: דבר שני, לגבי חוק התקציב הדו שנתי, שם אני צריך לאכזב אותך, אנחנו נביע תמיכה בחוק הזה בממשלה היום.
נגיד בנק ישראל סטנלי פישר: דבר שלישי, לגבי בנק הפועלים.
נגיד בנק ישראל סטנלי פישר: אני לא מרגיש כל כך נח כאן.
נגיד בנק ישראל סטנלי פישר: אני מודה לכם על הדברים המאוד מכובדים שאמרתם לגבי ההתנהגות של בנק ישראל ובמיוחד של המפקח ואנשיו, שנכנסו עמוק לפרטים.
נגיד בנק ישראל סטנלי פישר: אני חושב, חבר הכנסת אורון, שלא יהיה כדאי לנהל דיון בלי המפקח, משום שהוא הכי בקי בפרטים, אבל בוודאי נהיה מוכנים, ברגע שתציע את זה, ותוכלו לתת לנו קצת notice.
נגיד בנק ישראל סטנלי פישר: הדבר מועבר לרשות המתאימה עכשיו וזו לא כוונתנו להיכנס לפרטים ביחס למצב הנוכחי והחקירה הנוכחית.
נגיד בנק ישראל סטנלי פישר: נוכל להגיד משהו, מה עשינו בזמן ש---
משה גפני: אני אגיד לך, מה שמעניין את העיתונאים זה אם ידעתם או לא ידעתם.
נגיד בנק ישראל סטנלי פישר: כן, אז---
משה גפני: אתה לא חייב לענות.
שי חרמש: חבר הכנסת גפני, מה שמעניין את העיתונאים זה שאנחנו לא רצינו לדעת.
משה גפני: כן, על זה כבר דיברנו קודם.
נגיד בנק ישראל סטנלי פישר: ואם אני יכול להוסיף לחברת הכנסת יחימוביץ, מאוד הערכתי וגם המפקח העריך את הגיבוי שקיבלנו אז.
נגיד בנק ישראל סטנלי פישר: זה לא היה דיון ואני מבין מה חבר הכנסת פיניאן אמר.
נגיד בנק ישראל סטנלי פישר: יכולתי לראות בעיניו את מה שהוא אומר עכשיו, לגבי החשדות שלו אז, אבל בסוף קיבלנו את התמיכה ואנחנו מאוד מעריכים את זה שקיבלנו את זה, ורוצים להודות לכם.
נגיד בנק ישראל סטנלי פישר: אז זה סיפור קצת עצוב מכל מיני היבטים ואני שמח שאנחנו, לפחות לפי שיפוט שלנו, הצלחנו להגן על הבנק, על יציבות הבנק, וזה היה היעד העיקרי שלנו, ואני מקווה שזה ימשיך כך.
משה גפני: תודה רבה, אדוני הנגיד.
משה גפני: אנחנו עוברים לעבודה, סימן ב', המועצה המנהלית, סעיף 20.
משה גפני: היועצת המשפטית של הוועדה, בבקשה.
שגית אפיק: עמוד 383, סעיף 20, בסימן ב': המועצה המנהלית: '(א) לבנק תהיה מועצה מנהלית שתפקידיה הם אלה; (1) לפקח על ההתנהלות התקינה והיעילה של הבנק; (2) לדון בתכנית העבודה השנתית של הבנק---
משה גפני: רק שנעשה סדר.
משה גפני: עד עכשיו אנחנו דיברנו על ועדה מוניטרית.
משה גפני: עכשיו אנחנו הולכים למועצה המנהלית.
שגית אפיק: נכון, זה גוף נוסף שמוקם.
שלי יחימוביץ': אפשר להסביר לנו מה ההבדל?
משה גפני: תקראי ותסבירי.
שגית אפיק: '(א) לבנק תהיה מועצה מנהלית שתפקידיה הם אלה: (1) לפקח על ההתנהלות התקינה והיעילה של הבנק; (2) לדון בתכנית העבודה השנתית של הבנק; (3) לאשר את התקציב השנתי לפעילות המנהלית של הבנק; (4) לאשר את הדוח הכספי השנתי של הבנק, כאמור בסעיף 78; (5) לאשר את תנאי השכר של עובדי הבנק, והשינויים שיחולו בהם, בכפוף לאמור בסעיפים 74 עד 77, לרבות התנאים הנלווים וכן את מבנה השכר בבנק; (6) למנות לבנק מבקר פנימי לפי הצעת ועדת הביקורת.
שגית אפיק: המועצה מוסמכת להפסיק את כהונת המבקר הפנימי, לפי סעיף 12(א)(3) לחוק הביקורת הפנימית; (7) לדון ולהחליט בהמלצות ועדת הביקורת בעניינים המפורטים בסעיף 24(2) ו-(3); (8) לשמש צוות לתיקון ליקויים כמשמעותו בסעיף 21(א)(ב) לחוק מבקר המדינה.
שגית אפיק: על אף האמור שם, בראש הצוות לתיקון ליקויים יעמוד יושב ראש המועצה; (9) למנות רואה חשבון מבקר לבנק ולסיים את העסקתו; (10) למלא כל תפקיד אחר שהוטל עליה בחוק'.
שגית אפיק: נראה לי שנעצור פה ושהם יסבירו ואחר כך נמשיך את ההקראה.
משה גפני: אני לא בטוח בגלל שכבר כולנו במתח לראות מי זה המועצה הזאת.
משה גפני: היא פשוט מנהלת את הכל; התקציב, השכר, הכל.
משה גפני: מי זו המועצה הזאת?
שלי יחימוביץ': אני גם לא הבנתי, המועצה הזאת היא ועדת הביקורת.
משה גפני: לא, ועדת ביקורת זה עוד גוף בפרק הבא.
שלי יחימוביץ': אז יש לנו ועדת ביקורת, יש לנו מועצה מנהלית ויש לנו ועדה מוניטרית.
משה גפני: כן, ועדה מוניטרית, זה מה שדיברנו בישיבה הקודמת, מועצה מנהלית וועדת ביקורת.
משה גפני: אבל זאת מנהלת את הכל.
שגית אפיק: זה אמור להיות דירקטוריון.
שלי יחימוביץ': הוועדה הזאת היא מעל לוועדה המוניטרית?
משה גפני: לא, זה משהו אחר לחלוטין.
שלי יחימוביץ': האם היא מעליה?
משה גפני: היועצת המשפטית, בבקשה.
טידה שמיר: בשונה מתאגידים אחרים שאנחנו מכירים, ששם יש דירקטוריון, שהתפקידים שלו הם גם להתוות את המדיניות העסקית, של אותו תאגיד, וגם לשמש גורם מפקח ומבקר, במבנה של בנק ישראל, התפקיד הזה מתחלק לשניים.
טידה שמיר: לגבי קביעת המדיניות המקצועית, יש את הוועדה המוניטרית, לגבי התפקיד של הפיקוח והבקרה, בדיוק כמו שכתוב בסעיף של ההתנהלות התקינה והיעילה, יש את המועצה המנהלית.
טידה שמיר: אז למעט העניין של התוויית המדיניות, היא באמת דומה לדירקטוריון.
טידה שמיר: בדירקטוריון יש, גם בתאגידים אחרים, ועדת ביקורת, שהיא ועדה של הדירקטוריון.
טידה שמיר: פה לא רק שהתפקידים הם שונים בין הוועדה המוניטרית למועצה המנהלית, אלא גם ההרכב שלה, כי בוועדה המוניטרית מן הראוי שיהיו אנשים שהם ממש מומחים בתחום הצר והמקצועי של המדיניות שעליה אמון בנק ישראל, וההרכב של המועצה המנהלית הוא שונה.
טידה שמיר: הוא פחות מגביל.
טידה שמיר: הציפייה היא שיהיו חברים שמייצגים מגוון יותר רחב של הציבור, גם ההרכב שלה הוא כזה שיש בה שבעה חברים---
משה גפני: אני הצעתי קודם ואני חושב שזה נכון, נראה מי זה המועצה ונדבר על זה.
משה גפני: מי המועצה זה מה שחשוב, זה הדירקטוריון של הבנק.
אמנון כהן: מבחינה מנהלית, לא---
טידה שמיר: נכון, זה מה שחשוב להדגיש, זה רק מהצד המנהלי.
שלי יחימוביץ': מבנה של חברה ציבורית בעצם, מבחינת הדירקטוריון, ועדת ביקורת.
טידה שמיר: לא, אבל בחברה ציבורית לדירקטוריון יש את שני התפקידים, הוא גם מתווה המדיניות.
טידה שמיר: פה התווית המדיניות היא בידי הוועדה המוניטרית, ונשאר התפקיד של ההתנהלות המנהלית באמת.
שלי יחימוביץ': שאלה קטנה להבהרה; למועצה המנהלית יש או אין איזה שהיא סמכות של ביקורת על הוועדה המוניטרית?
שלי יחימוביץ': יש איזה שהיא זיקה ביניהן, או שהניתוק הוא טוטלי?
טידה שמיר: לא, יש סמכות לגבי ההתנהלות התקינה והיעילה של ה...
טידה שמיר: היא לא יכולה להיכנס לשיקול הדעת.
טידה שמיר: לא לגבי שיקול הדעת המקצועי.
חיים אורון: יש לה שיקול דעת אם יאכלו סנדוויצ'ים עם בשר או סנדוויצ'ים או---
שלי יחימוביץ': אז יש הפרדה.
חיים אורון: אבל אין לה שום שיקול דעת לגבי הוועדה.
שלי יחימוביץ': אלא אם יש איזו בעיה מנהלית בוועדה המוניטרית.
טידה שמיר: כן.
משה גפני: היועצת המשפטית, להמשיך הלאה.
שגית אפיק: אני אקרא את הכל: 20.
שגית אפיק: '(ב) המועצה תפרסם את עיקרי תכנית העבודה השנתית של הבנק, ואת החלטותיה העיקרית, בהיקף ובמתכונת שתקבע וכפי שתמצא לנכון.
שגית אפיק: המועצה תפרסם את התקציב השנתי לפעילות המנהלית של הבנק, המחולק לתחומי פעולה ולתכניות.
שגית אפיק: '(ג) לעניין סעיף קטן (א7), האמור בסעיף 6(א) לחוק הביקורת הפנימית, לעניין הנהלת הגוף הציבורי וחבריה, יחול על המועצה, לאחר קבלת המלצות ועדת הביקורת ועל חברי המועצה, והאמור בסעיף קטן (ב) שם,לעניין הממונה, יחול על יושב ראש המועצה.
שגית אפיק: האמור בסעיף (7א) לחוק הביקורת הפנימית לעניין הממונה, יחול על המועצה לאחר קבלת המלצת ועדת הביקורת.
שגית אפיק: סעיף (7ב) לחוק הביקורת הפנימית ייקרא כאילו במקום "השר הממונה על משרד ממשלתי, יושב ראש דירקטוריון או יושב ראש של גוף הממלא תפקיד מקביל לשל דירקטוריון וכן הממונה" נאמר "הנגיד, יושב ראש המועצה ויושב ראש ועדת הביקורת".
שגית אפיק: בלי לגרוע מהאמור בסעיף 6 לחוק הביקורת הפנימית, המבקר הפנימי יגיש דין וחשבון על ממצאיו גם ליושב ראש המועצה וליושב ראש ועדת הביקורת.
שגית אפיק: 21.
שגית אפיק: '(א) המועצה תמנה 7 חברים והם; הנגיד, המשנה לנגיד וחמישה חברים מקרב הציבור.
שגית אפיק: לא מכהן במועד כלשהו משנה לנגיד, ימנה הנגיד עובד נוסף של הבנק לחבר המועצה, עד לתחילת כהונתו של משנה לנגיד.
שגית אפיק: '(ב) כשיר להתמנות לחבר מקרב הציבור במועצה, מי שמתקיים בו האמור בסעיף 16(א) לחוק החברות הממשלתיות בשינויים המחויבים, ובלבד שמתקיים בו התנאי שבפסקה (1) לאותו סעיף, וכן אחד התנאים שבפסקה (2) שבאותו סעיף והוא בעל מעמד בתחומים הנוגעים לעבודת המועצה, ובעל ניסיון בתפקידים בכירים בתחומים כאמור.
משה גפני: מה התוכן בפסקה (1) ו-(2)?
שגית אפיק: בעל תואר אקדמי באחד מן המקצועות הבאים: כלכלה, מינהל עסקים, משפטים, ראיית חשבון, מינהל ציבורי, הנדסה או לימודי עבודה, או שהוא בעל תואר אקדמי אחר או שהוא השלים לימודי השכלה גבוהה אחרת, הכל בתחום עיסוקה העיקרי של החברה.
שגית אפיק: בפסקה (2) הוא בעל ניסיון של חמש שנים לפחות באחד מאלה, או שהוא בעל ניסיון מצטבר של חמש שנים לפחות בשניים או יותר מאלה: (א) בתפקיד בכיר בתחום הניהול העסקי של תאגיד בעל היקף עסקים משמעותי; (ב) בכהונה ציבורית בכירה או בתפקיד בכיר בשירות הציבורי בנושאים כלכליים מסחריים, ניהוליים או משפטיים; (ג) בתפקיד בכיר בתחום עיסוקיה העיקריים של החברה.
שגית אפיק: זה חוק החברות הממשלתיות.
שגית אפיק: (מקריאה): חבר מקרב הציבור במועצה ימונה בידי הממשלה, על פי המלצת הוועדה לאיתור מועמדים, כאמור בסעיף 34, ולאחר התייעצות עם הוועדה לבדיקת מינויים, כאמור בסעיף 35.
שגית אפיק: הממשלה תקבע, בהתייעצות עם הנגיד, מי מבין החברים מקרב הציבור יכהן כיושב ראש המועצה.
משה גפני: זאת אומרת זה לא הנגיד.
שגית אפיק: זה בהתייעצות עם הנגיד.
שגית אפיק: (מקריאה): יושב ראש המועצה, ובהיעדרו ממלא מקומו, יכנס את המועצה שש פעמים בשנה לפחות.
שגית אפיק: יושב ראש המועצה יכנס ישיבה מיוחדת של המועצה, אם ביקשו זאת לפחות שני חברים.
שגית אפיק: רוב חברי המועצה וביניהם היושב ראש, ובהיעדרו ממלא מקומו, וכן הנגיד או המשנה לנגיד, יהיה מניין חוקי בישיבותיה ובהחלטותיה.
שגית אפיק: החלטות המועצה יתקבלו ברוב קולות של חברי המועצה המשתתפים בהצבעה.
שגית אפיק: חברי המועצה מקרב הציבור יקבעו מי מביניהם יהיה ממלא מקום יושב ראש המועצה לעניין סעיפים קטנים (א) ו-(ב).
שגית אפיק: המועצה רשאית, במקרים מיוחדים, לקיים ישיבות באמצעות שימוש בכל אמצעי תקשורת ובלבד שנעשה ניסיון סביר לאתר את כל חברי המועצה כדי לקבל את הסכמתם לקיום ישיבה באופן זה ושכל חברי המועצה המשתתפים יכולים לשמוע זה את זה בו בזמן.
שגית אפיק: המועצה תקבע את סדרי עבודתה, ככל שלא נקבעו בחוק זה.
משה גפני: חבר הכנסת חיים אורון?
חיים אורון: לפני שמגיעים לעניינים הפרסונליים, אם אני מבין, המבנה בעצם אומר שהמועצה המנהלית היא הדבר שהכי קרוב לדירקטוריון, להוציא את התחום המקצועי של המדיניות המוניטרית, שהיא בידי הוועדה.
חיים אורון: למשל מי אחראי על מחלקת המחקר?
חיים אורון: מי קובע להגדיל את התקציב שלה או להקטין אותו, או לקבוע לה תכנית עבודה?
חיים אורון: האם זה בסמכות הנגיד או האם זה בסמכות המועצה?
חיים אורון: אני אשאל שאלה אולי יותר קשה, האם למועצה יש מעמד, אם כן או לא צריך תקציב דו שנתי.
חיים אורון: זאת אומרת בכמה המועצה מתקרבת לתפקידו של הנגיד כיועץ כלכלי לממשלה, או שזה מופרד לחלוטין.
משה גפני: אדוני הנגיד, אני רוצה שכל חברי הכנסת ישאלו.
חיים אורון: אני עוד בשלב השאלות.
משה גפני: יש עוד שאלות, רבותיי?
אמנון כהן: אנחנו רוצים ללמוד תוך כדי.
שלי יחימוביץ': השאלה שלי היא על המינוי של היושב ראש, שהוא בסופו של דבר ממונה על ידי הממשלה, שזה קצת מזכיר למשל את יושב ראש רשות השידור.
שלי יחימוביץ': סתם, אני לא...
שלי יחימוביץ': אבל זה כן נותן כר מאוד מאוד נרחב לפוליטיזציה של התפקיד, לא שאני חושבת שפוליטיזציה זה מלה גסה, זאת אומרת ממשלה היא ממשלה נבחרת בידי הציבור, אבל אם הרציונל הוא עצמאות בנק ישראל, אז איך זה מתיישב עם העובדה שבראש המועצה הזאת יושב אדם שהוא בסופו של דבר, בפרקטיקה, יהיה מינוי פוליטי לכל דבר?
משה גפני: כן, אבל זו ועדה עם ועדה לאיתור מועמדים.
שלי יחימוביץ': כן, אבל מי שמחליט עליה זה הממשלה.
משה גפני: זו השאלה?
שלי יחימוביץ': כן, אחת מהן.
משה גפני: אם יש עוד שאלות, תשאלי.
שלי יחימוביץ': יש לי עוד שאלה.
שלי יחימוביץ': כתוב בחוק שהמועצה תפרסם את החלטותיה העיקריות, ואת עיקרי התכנית השנתית.
שלי יחימוביץ': למה כאן למשל, בניגוד לוועדה המוניטרית, ששם אני יכולה להבין שיש החלטה שלא לפרסם החלטות מסוימות, אבל כאן, כשמדובר באמת על מועצה מנהלית?
שלי יחימוביץ': למה שהציבור לא יראה פרוטוקולים של הישיבות, למה לא שקיפות מוחלטת?
שלי יחימוביץ': מה האינסנטיב כאן לחשאיות הזאת, שגם מתאפשרת לוועדה?
שלי יחימוביץ': בזה שהם רשאים לפרסם את עיקרי הדיונים.
כרמל שאמה-הכהן: אדוני היושב ראש, גם אני חושב שאין סיבה שלא תהיה שקיפות מלאה.
משה גפני: אני לא כל כך מבין למה אנחנו לא צריכים לאשר את התקציב של בנק ישראל, לא הבנק וכל הדברים האלה, אבל התקציב המנהלי.
משה גפני: אנחנו מאשרים תקציבים של גופים שהם אינם גופים ממשלתיים באופן מובהק, אנחנו מאשרים את תקציב מבקר המדינה, אנחנו מאשרים את התקציב של הרשות לניירות ערך, התקציב המנהלי.
משה גפני: למה לא צריך להביא לאישור את התקציב של בנק ישראל, מה גם שהמועצה המנהלית מאשרת את תנאי השכר, את התנאים הנלווים, מבנה השכר.
משה גפני: אנחנו לא מדברים על חופש מוניטרי, אנחנו מדברים על דברים שהם בשר ודם, לא דברים רוחניים, דברים של שכר, של תקציב, כמה כסף מוציאים ל---
שלי יחימוביץ': כמו שאנחנו מאשרים את תקציב משרד מבקר המדינה, למשל.
משה גפני: כמובן לא עולה בדעתנו להתערב בפעולותיו של מבקר המדינה בשום תחום, בשום נושא, אבל אנחנו מאשרים את ה---
שלי יחימוביץ': זה חלק מהעניין של לייתר אותנו, אדוני היושב ראש.
שלי יחימוביץ': תקציב דו שנתי, לא מביאים לנו לאישור התקציב.
משה גפני: דבר שני, המנהל הכללי של הבנק לא מופיע פה.
משה גפני: איך נבחר המנהל הכללי של הבנק?
אמנון כהן: בפרק הזה, (א) יש פה 'להשאיר את תנאי השכר של עובדי הבנק בשינויים שיחולו בהם, בכפוף לאמור בסעיפים 74 עד 77'.
משה גפני: לא, יש שתי סוגיות.
משה גפני: יש סוגיה אחת, שזה תנאי השכר וכל מה שנלווה לזה, שעל זה נעשה ישיבה---
אמנון כהן: אבל זה פה בפנים.
משה גפני: אתה צודק, מה שמופיע פה זה כאשר יקבעו את תנאי השכר ואת הכל, מי שיאשר את זה זו המועצה המנהלית.
משה גפני: איך קובעים את תנאי השכר, יש פרק נפרד.
אמנון כהן: אני רוצה לדעת מה זה סעיפים 74 עד 77.
שגית אפיק: זה פרק השכר.
אמנון כהן: אז אתה עובר על זה ככה עכשיו?
משה גפני: לא, לזה תהיה ישיבה מיוחדת, עם יושב ראש ההסתדרות ועם ועד העובדים.
אמנון כהן: אז לא דנים בסעיף הזה כרגע?
אמנון כהן: היו"ר משה גפני: לא.
אמנון כהן: אז לסעיף (6), המבקר הפנימי, אני הבנתי איך בוחרים, אבל איך מדיחים אותו?
אמנון כהן: מה זה סעיף 12(א)(3)?
אמנון כהן: ב-20(א)(6).
אמנון כהן: למנות מבקר וגם הוא יכול להפסיק את כהונתו, מתי הוא יכול להפסיק את כהונתו?
אמנון כהן: מתי שהוא לא עומד בקנה אחד עם המועצה, או---
משה גפני: בסדר, אתה צודק.
משה גפני: תיכף נראה מה זה 12(א)(3).
משה גפני: לאן זה מפנה בכלל?
דוברת: אני מקריאה מחוק הביקורת הפנימית, סעיף 12 (א): 'לא תופסק כהונתו של מבקר פנימי שלא בהסכמתו, לפני תום התקופה אשר אליה התמנה, והוא לא יושעה מתפקידו, (1) במשרד ממשרדי הממשלה, על ידי נציב שירות המדינה; (2) בבנק ישראל, אלא בידי נגיד בנק; (3) בגוף ציבורי אחר, אלא אם כן החליט על כך הדירקטוריון או הגוף הממלא תפקיד הדומה לתפקיד הדירקטוריון, לאחר שניתנה הודעה כדין לכל חברי הדירקטוריון שדבר הפסקת הכהונה או ההשעיה יידון באותה ישיבה, ובאישור הדירקטוריון ברוב של שני שלישים מחבריו, לאחר שניתנה למבקר הפנימי הזדמנות לשאת לפני הדירקטוריון את דברו בעניין.
דוברת: (ב) על אף האמור בסעיף קטן (א) מבקר פנימי שחדל להיות תושב ישראל, או שהורשע ב---
אמנון כהן: אז שני שלישים מחברי המועצה, בכל מקרה?
טידה שמיר: כדי להקשות על פיטורי מבקר פנים.
אמנון כהן: זה כמו שמקובל ברשויות המקומיות.
משה גפני: מי משיב, היועצת המשפטית?
משה גפני: היו כמה שאלות שנשאלו.
אמנון כהן: יש פה סעיפים שצריכים להיכנס אליהם, לא ניכנס?
משה גפני: מה שאתה רוצה.
אמנון כהן: ניכנס, נקבל הסברים?
אמנון כהן: סעיף 7 מפנה אותנו לסעיף 24(2), אני רוצה לדעת מה זה.
חיים אורון: אדוני היושב ראש, אני רוצה להציע הצעה לסדר.
חיים אורון: שנדון במבנה העקרוני, אבל אין אפשרות לאשר היום את סעיף 7---
שלי יחימוביץ': אנחנו לא מאשרים, לא מצביעים.
שלי יחימוביץ': חיים אורון: אין אפשרות לאשר את סעיף 7 בלי לדון קודם בסעיף 24.
שלי יחימוביץ': יש פה שאלה של המבנה העקרוני של דירקטוריון בתוך בנק ישראל, כפי שמופיע פה.
שלי יחימוביץ': יש סעיפים שמראים על סעיפים אחרים, צריך לדון בסעיפים האחרים ואז לחזור לפה.
שלי יחימוביץ': השאלה אם מקבלים את המבנה העקרוני, עוד לפני שנכנסים---
אמנון כהן: לא, עד שאני לא יודע את הכל, אני לא יכול לאשר.
אמנון כהן: אני צריך לדעת איפה הוא מפנה אותי, אם זה מתאים לי, לא מתאים לי.
חיים אורון: חבר הכנסת כהן, מה שמוצע פה זה ועדה מנהלת שהיא ברמה של דירקטוריון, ואני שאלתי את השאלה שנראית לי, מבחינתי, הכי בעייתית.
חיים אורון: לא המבקר, המבקר זה נורא חשוב, מה היא הוועדה המנהלית ביחס לנגיד, לא בנושא המוניטרי, הבנק עוסק לא רק בנושאים מוניטריים.
משה גפני: אני הייתי הולך בדרך הזאת, אלא אם כן אתם רוצים אחרת.
משה גפני: כל החלק הראשון של החוק מדבר על המבנה, אני לא מדבר על המטרות ועל כל מה שדיברנו, הוא מדבר על הוועדה המוניטרית, הוא מדבר על המועצה המנהלית, הוא מדבר על ועדת הביקורת, הוא מדבר על ועדה לאיתור מועמדים, הוא מדבר על כל המבנה, אחרי זה מתחיל הדיון על מה עושה הבנק ומעות ושטרות וכולי וכולי.
משה גפני: אני הייתי מציע שאנחנו נקרא את כל החלק הזה, נקרא אותו ונתחיל לדון בסעיפים, מפני שבאמת אחד מפנה לשני, יש פה הרבה סעיפים שמפנים בכלל לחוקים הקיימים, שלא קשורים לחוק הבנק.
משה גפני: אז אולי נלך בדרך הזאת, עורכת דין אפיק?
משה גפני: לקרוא את כל המבנה.
חיים אורון: אי אפשר, זה לא יילך.
משה גפני: טוב, היועצת המשפטית, בבקשה, את יכולה להסביר?
טידה שמיר: בעניין מחלקת המחקר, מה שחבר הכנסת אורון שאל.
משה גפני: את תעני, אבל לפני, היועצת המשפטית של הוועדה.
שגית אפיק: סעיף 20(א)(2), לדון בתכנית העבודה השנתית של הבנק, מי יאשר את תכנית העבודה, אם המועצה רק דנה בה?
טידה שמיר: זה קשור לשאלה של חבר הכנסת אורון.
שגית אפיק: כן, נכון.
שגית אפיק: לאשר את התקציב השנתי לפעילות המנהלית של הבנק.
שגית אפיק: אני לא מכירה מונח כזה 'פעילות מנהלית', ומה ההבדל בין תקציב שנתי לתקציב שנתי לפעילות מנהלית, אם אפשר להסביר את זה.
שגית אפיק: באופן אישי אני גם חושבת שאין סיבה שדברים מנהליים לא יאושרו בוועדת הכספים או באיזה דרך אחרת שיהיה פיקוח קצת חיצוני.
שגית אפיק: פסקה (8), לשמש צוות לתיקון ליקויים, בראש הצוות יעמוד יושב ראש המועצה, זה שונה ממה שקורה בכל מקום אחר שבו עומד ראש התאגיד, ופה זה היה צריך להיות הנגיד.
שגית אפיק: אני חושבת שזה היה נכון יותר שהנגיד יעמוד בראש הצוות, שהאחריות תהיה גם אצל---
משה גפני: יש לי בקשה, אם אפשר לרשום, בגלל שיהיו פה הרבה שאלות.
שלי יחימוביץ': אולי אפשר לבקש גם שבאופן חריג הפרוטוקולים ייצאו יותר מהר?
משה גפני: הפרוטוקולים של הוועדה?
משה גפני: אפשר לבקש.
שלי יחימוביץ': שיהיה לנו בכל דיון את הפרוטוקולים הקודמים מול העיניים.
משה גפני: אפשר לבקש ולהגיד להם שזה חשוב, במקרה הזה.
משה גפני: כל המערכות אמרו שיסייעו לנו בעניין של החוק הזה, כדי שהחוק הזה יסתיים כמה שיותר מהר.
משה גפני: כל המערכות.
אמנון כהן: בינתיים רק המערכת שלנו עובדת.
משה גפני: זה נכון, כמו תמיד.
שגית אפיק: עמוד 384, סעיף קטן (ב), המועצה תפרסם את עיקרי התכנית בהיקף ובמתכונת, אני חושבת שכדאי שהמתכונת תיקבע בחוק, ובטח ובטח לגבי התקציב השנתי לפעילות המנהלית של הבנק.
שגית אפיק: לא ברור איך הוא יתפרסם, המועצה תפרסם את התקציב השנתי, המחולק לתחומי פעולה ולתכניות, כדאי גם פה לקבוע את דרך הפרסום בחוק ולא להשאיר את זה פתוח.
שגית אפיק: המועצה הזאת שונה מדירקטוריונים במקומות אחרים, למרות הדברים שנאמרו כאן.
שגית אפיק: יכול להיות שיש לזה הצדקה, אבל במקומות אחרים הדירקטוריון הוא גוף מאוד מאוד נייטרלי, וכאן יש בדירקטוריון בעלי תפקיד ביצועיים, הנגיד, המשנה לנגיד.
שגית אפיק: יש גם מנהל כללי מעבר ליושב ראש המועצה.
שלי יחימוביץ': אפשר בעל השליטה.
שגית אפיק: סעיף קטן 21(ג), שוב אותה שאלה שהעליתי גם לגבי הוועדה המוניטרית, אני לא חושבת שחבר מקרב הציבור זה נכון שהוא יתמנה בהתייעצות עם הנגיד.
שגית אפיק: לפי סעיף 34, הוועדה לאיתור מועמדים צריכה להתייעץ עם הנגיד, אני חושבת שלגבי חברים מקרב הציבור כדאי שהם יהיו בלתי תלויים לחלוטין ושתהיה להם האופציה הזאת.
שלי יחימוביץ': אדוני הנגיד, אם היינו יודעים שאתה תישאר הנגיד למאה השנים הקרובות, אז לא היינו מקפידים בקטנות, אבל אנחנו יודעים שמטבע הדברים אנשים מתחלפים, ויהיו נגידים שאנחנו נסמוך עליהם פחות.
אמנון כהן: סעיף שהעלתה את הנושא חברת הכנסת יחימוביץ, הנושא של יושב ראש המועצה, שממנה הממשלה.
אמנון כהן: אנחנו הרי רוצים שכמה שפחות תהיה מעורבות וצריך לחשוב על מונח אחר.
משה גפני: אז מה שאמרה עורכת דין אפיק זה למנות את הנגיד.
ציון פיניאן: לא, סעיף 21(ד), 'הממשלה תקבע בהתייעצות עם---
שגית אפיק: לא, אלה שני דברים שונים.
שגית אפיק: יש את הצוות לתיקון ליקויים, שאני חושבת שבראשו נכון יהיה שכמו במקומות אחרים יעמוד ראש המערכת וזה הנגיד, כדי שתהיה אחריות עליו.
שגית אפיק: זה סעיף---
חיים אורון: אתם מערבבים פה, אתם מדברים על ארבעה דברים שונים; איך ממנים יושב ראש, איך ממנים צוות ליקויים ואיך---
משה גפני: דיברנו על שניים; דיברנו על יושב ראש המועצה ודיברנו על יושב ראש שיעמוד בראש צוות לתיקון ליקויים.
שגית אפיק: אני דווקא חושבת שזה נכון יותר שהממשלה תקבע.
ציון פיניאן: אדוני היושב ראש, זה שונה מדירקטוריונים אחרים או מועצות מנהלים, כי מועצת המנהלים מתכנסת, בוחרת מבין חבריה יושב ראש, פה זה שונה, 'הממשלה, בהתייעצות עם הנגיד'.
ציון פיניאן: אני לא אחזור על מה שאמרה חברת הכנסת שלי יחימוביץ, שאם היה מדובר בנגיד שקיים היום, אז אין שום בעיה.
ציון פיניאן: כלומר אם משהו לא יהיה לרוחם של הממשלה, או של איזה שר בממשלה, הוא יכול לבוא ולהגיד 'אתה יודע מה?
ציון פיניאן: זה לא מוצא חן בעיניי, תפטרו או תחליפו את יושב הראש'.
חיים אורון: אני חושב שמשתמשים פה בשלושה פעלים באופן לא ברור; בסעיף 1 זה לפקח, בסעיף 2 זה לדון ואחר כך מופיע בהרבה סעיפים 'לאשר'.
חיים אורון: לא ברור לי בדיוק מה ההבדל בין לפקח, לדון ולאשר.
חיים אורון: ואני חושב שהמבנה הנכון היה צריך לבוא ולומר שהמועצה המנהלית צריכה לאשר תכנית שנתית, צריכה לאשר תקציב שנתי, צריכה לאשר מאזן שנתי, ופה אני מודה שאני מעתיק משהו מדירקטוריון, היא צריכה לאשר אותם.
חיים אורון: זאת אומרת, היא לא רק דנה בהם, היא צריכה לאשר אותם ואחר כך היא צריכה לפקח על ביצועם וכמובן שזה כרוך בדיונים, הרי מה זה נקרא לפקח?
חיים אורון: לכתוב שהיא צריכה לדון, זה כמעט, בהקשר הזה, מלה ריקה.
חיים אורון: אם יש תכנית שנתית שעליה דנים, ואם יש אחר כך מפקחים על הביצוע של שלושת האלמנטים האלה, אז נוצר פה מבנה יותר נכון, נדמה לי, ויותר ברור.
חיים אורון: אז אני נשאר בכל זאת בשאלה הקודמת שאני כבר מחכה לשמוע עליה את התשובה, מה הוא הגבול בין הנגיד ובין המועצה המנהלית בנושאים שהם לא מוניטריים.
חיים אורון: הנושאים מוניטריים זה בוועדה המוניטרית, אבל יש הרבה תחומים שהם לא מוניטריים, יש לה מעמד או אין לה מעמד?
משה גפני: רבותיי, מי משיב על זה?
משה גפני: הנגיד משיב על כל מה שעלה, או היועצת המשפטית?
טידה שמיר: אני רוצה רק לענות על השאלות הטכניות וזה ייתן תמונה.
טידה שמיר: המועצה המנהלית מורכבת משבעה חברים שיש בה, כמו במקומות אחרים שמנהל כללי יכול להיות חבר דירקטוריון, אז גם אצלנו הנגיד והמשנה לנגיד הם שני החברים מטעם הבנק.
טידה שמיר: מתוך השבעה, חמישה חברים הם חיצוניים שנבחרים על ידי ועדה לאיתור מועמדים שראינו שעומד בראשה שופט שמתמנה על ידי היועץ המשפטי ועוד שני חברים.
טידה שמיר: מבין אלה שנבחרו, הממשלה בוחרת מי יהיה היושב ראש, זה לא שהיא ממנה באופן עצמאי יושב ראש, כך שזה לא יכול להיות דמות פוליטית, הוא חייב לעבור את המסננת של הוועדה לאיתור מועמדים, שכפופה לסייגים של מי---
שלי יחימוביץ': בואי למשל נדמה את זה ליועץ המשפטי לממשלה.
שלי יחימוביץ': ברור שהוא סמכות משפטית, אבל גם כאן לדרג הפוליטי יש מרחב תמרון עצום במינוי שלו.
משה גפני: אבל עם ועדה לאיתור מועמדים.
טידה שמיר: מתוך חמישה חברים שעברו את המסננת, גם מה שאנחנו מכירים כוועדת שפניץ, וגם את הוועדה המיוחדת הבלתי תלויה פה, הממשלה אומרת, מתוך החמישה האלה, אני רוצה שאחד מהם יהיה יושב ראש.
טידה שמיר: זה שונה לגמרי מיושב ראש מליאת רשות השידור.
אמנון כהן: אבל פה כתוב, בסעיף (ג), חבר מקרב הציבור במועצה---
חיים אורון: בחוק החדש של רשות השידור מופיע המבנה שאת תיארת אותו עכשיו.
חיים אורון: שהוא כולו לקוח מהבנקים, מהמבנה של מינוי הדירקטורים בבנקים.
אמנון כהן: מי זו ועדת האיתור?
משה גפני: יושב ראש הוועדה לאיתור מועמדים ימונה בידי היועץ המשפטי לממשלה והוא כשיר לכהן כשופט של בית משפט מחוזי ויכול מי שכיהן כשופט או מי שפרש---
אמנון כהן: בן אדם אחד?
משה גפני: הוא היושב ראש.
משה גפני: שני נציגי ציבור שתמנה הממשלה לפי הצעת שר האוצר, בהתייעצות עם יושב ראש הוועדה לאיתור מועמדים, שהם אנשי משק וכלכלה, או אנשי סגל אקדמי וכולי.
משה גפני: שלושה.
משה גפני: נוסף על תנאי הכשירות.
משה גפני: .. מי שמתקיים בו האמור בחוק החברות הממשלתיות.
משה גפני: זאת אומרת, הממשלה יכולה לאשר את זה אחרי שזה עובר את הוועדה לאיתור מועמדים, שזה נכון.
משה גפני: אנחנו לא נברח מהפוליטיקה.
משה גפני: בסופו של דבר גם נגיד בנק ישראל מתמנה על ידי הדרג הפוליטי.
משה גפני: בסופו של דבר.
משה גפני: ותראה איך הדרג הפוליטי רוצה שהנגיד הזה ימשיך.
חיים אורון: ותראה איך הדרג הפוליטי רוצה שבית המשפט העליון ישתנה.
חיים אורון: זאת אומרת לדרג הפוליטי יש כל מיני גחמות.
משה גפני: נכון, הוא צודק בכל הדברים.
משה גפני: הדרג הפוליטי צודק בזה שהוא רוצה שהנגיד---
אמנון כהן: בשביל זה הוא נבחר.
חיים אורון: הוא רק מעט מהאלוהים, הוא תמיד צודק.
משה גפני: הדרג הפוליטי צודק בזה שהוא רוצה שהנגיד הנוכחי ימשיך, והדרג הפוליטי צודק בזה שהוא רוצה לשנות את המבנה של בית המשפט.
אמנון כהן: הוא הריבון, הוא נשלח על ידי הציבור.
שי חרמש: לפחות הסינון דרך ועדה מקצועית.